
Dolgozatomban azt kívánom bemutatni, hogy a jelenlegi Magyarországi jogszabályi környezetben hogyan alkalmazzuk a 2011. évi CVIII. törvény (új Kbt.) építési beruházásokra vonatkozó részeit a gyakorlatban, illetve milyen lehetőségek merülnek fel a jogszabály és a kapcsolódó rendeletek egyszerűsítése felé.
Minden ország a saját fejlődési útját járja be közbeszerzési eljárásának kialakításakor. Ennek ellenére vannak általánosan elfogadott alapelvei is a közbeszerzési gyakorlatnak.
Amikor egy ország közbeszerzését vizsgáljuk, nem lehet figyelmen kívül hagyni az uralkodó gazdasági-társadalmi és jogi viszonyok bemutatását sem. Mindezen szempontokat figyelembe véve Magyarország közbeszerzési eljárásának elemzését is a jelenlegi gazdasági-társadalmi viszonyok bemutatásával kezdem, amely során a legnagyobb hangsúlyt a közbeszerzési eljárás ajánlattevők általi megítélésére és az építőipar jelenlegi helyzetének bemutatására helyezem.
Ezt követően térek ki az építési közbeszerzési eljárás gyakorlatban történő bemutatására, mely során az eljárás – ajánlattevői oldalról tekintve – legfontosabb állomásait mutatom be. Ezen elemzés során az elméletben és a gyakorlatban felmerülő ellentmondások bemutatása kerül előtérbe, mely során javaslatokat is teszek ezen eljárási anomáliák feloldására. Természetesen nagyon nehéz ugyanannak a problémának a megoldását az ajánlattevői és az ajánlatkérői oldalon is megnyugtatóan rendezni. Ezért ezeknél a pontoknál jelzem, hogy az adott probléma feloldása ellentmondást szülhet a két oldal között, főként a felelősségi körök megosztása tekintetében.
A dolgozatom végkövetkeztetése az, hogy Magyarországon a jogszabályi környezetnek köszönhetően a közbeszerzés helyzete európai mértékkel mérve modern és megfelelő keretet nyújt a jogszerű eljárások lefolytatásához. Ennek ellenére a gyakorlati megvalósítás még sokszor problémákba ütközik, mert sem az ajánlattevők sem pedig az ajánlatkérők oldaláról nincs megfelelő hozzáállás a modern és innovatív közbeszerzési gyakorlat kialakítása felé. Ezért javaslom két talán legfontosabb célként – a dolgozatomban bemutatott tanulmányokkal összhangban – hogy törekedni kell az ajánlatkérői oldal nagyobb ellenőrizhetőségére és az ajánlattevői oldal jobb szakmai felkészültségére.



